Diari Oficial de la Generalitat Valenciana


Sumari del DOGV 6019, del 22-05-2009 (2009/5626)

ORDRE de 6 d'abril de 2009, de la Conselleria d'Agricultura, Pesca i Alimentació, per la qual s'establixen les bases reguladores de les ajudes a agrupacions de defensa sanitària ramaderes de la Comunitat Valenciana i es convoquen per a l'any 2009.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6019

Data del DOGV
:   22-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/5626


Data del document
:   06-04-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * ajuda pública
    * suport econòmic
    * agrupació de productors agraris
    * malaltia animal
    * ramat

ORDRE de 6 d'abril de 2009, de la Conselleria d'Agricultura, Pesca i Alimentació, per la qual s'establixen les bases reguladores de les ajudes a agrupacions de defensa sanitària ramaderes de la Comunitat Valenciana i es convoquen per a l'any 2009.
[2009/5626]
La millora de les condicions de sanitat animal és un factor fonamental en la viabilitat econòmica de les explotacions ramaderes, en la salubritat del medi ambient i és necessària per al manteniment i la millora de la salut pública.
Per a una gestió adequada dels recursos destinats al manteniment i la millora de la sanitat animal, els ramaders es troben molt majoritàriament agrupats en associacions de defensa sanitària (ADS), despleguen conjuntament programes sanitaris adequats a la realitat de cada agrupació i coordinen en el seu àmbit d'actuació el compliment del Pla Anual Zoosanitari.
La Conselleria d'Agricultura, Pesca i Alimentació pretén, a través d'estes ajudes, compensar els titulars d'explotacions ramaderes per l'esforç econòmic que realitzen en l'execució de programes sanitaris, per mitjà de l'estímul de l'agrupació dels titulars de les petites i mitjanes explotacions agràries (PIME) com a mitjà idoni per a l'obtenció de resultats satisfactoris.
Esta orde es dicta observant els requisits establits en el Reglament (CE) 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament (CE) 70/2001 (DOUE L358, de 16.12.06), amb el número de registre de l'ajuda XA 135/2009, i el Reial Decret 428/2003, d'11 d'abril, pel qual s'establix la normativa bàsica de les subvencions destinades al foment de les agrupacions de defensa sanitària ramadera.
Per tot això, i a proposta de la directora general de Producció Agrària,
ORDENE
Article 1. Objecte
L'objecte d'esta orde és la millora del nivell sanitari de les PIME ramaderes de la Comunitat Valenciana per mitjà de l'establiment de les bases reguladores de les ajudes a la direcció tècnica i l'execució de programes sanitaris comuns per a la prevenció o el control de malalties animals i la millora de la traçabilitat i seguretat de les produccions, realitzats per les ADS, les seues associacions o federacions degudament reconegudes.
Article 2. Convocatòria
Es convoquen per a l'exercici 2009 les ajudes a què es fa referència en l'article primer.
Article tercer. Annexos
S'establixen, com a annex I d'esta disposició, les bases reguladores d'estes ajudes.
S'establixen, com a annex II, els conceptes pels quals s'establix el límit màxim d'esta ajuda.
S'establix, com a annex III, el model de sol·licitud de l'ajuda.
DISPOSICIONS ADDICIONALS
Primera
Es delega en la directora general de Producció Agrària la concessió i la denegació de les ajudes previstes en esta orde.
Segona
Les ajudes regulades en esta orde es concediran a càrrec del Programa 714.80, «Desenvolupament i millora de la ramaderia», del capítol IV, línia T 3082, «Millorar les explotacions ramaderes MAPA», i la dotació pressupostària per a l'exercici de 2009 és d'1.399.975 €.
Tercera
Els representants legals de les ADS podran sol·licitar a les oficines comarcals de la Conselleria d'Agricultura, Pesca i Alimentació extractes de la informació referent a l'ADS que conté el RERA quant a censos i qualificacions sanitàries de les explotacions que la integren.
Quarta
El termini de presentació de sol·licituds per a l'exercici 2009 és de vint dies naturals a partir de la publicació d'esta orde.
DISPOSICIONS FINALS
Primera
Es faculta la directora general de Producció Agrària per a emetre els actes, les resolucions i les instruccions que siguen necessaris per a l'aplicació d'esta orde.
Segona
Esta orde entrarà en vigor l'endemà de la publicació en el Diari Oficial de la Comunitat Valenciana.
València, 6 d'abril de 2009
La consellera d'Agricultura, Pesca i Alimentació
MARITINA HERNÁNDEZ MIÑANA
Annex I
Bases reguladores de les ajudes a l'execució de programes sanitaris per les ADS de la Comunitat Valenciana.
Primera. Beneficiaris
Seran beneficiàries d'estes subvencions les agrupacions de defensa sanitària (ADS) reconegudes d'acord amb allò que s'establix en el Reial Decret 1880/1996, de 2 d'agost, pel qual es regulen les associacions de defensa sanitària ramaderes, i les seues associacions o federacions, degudament reconegudes, que complisquen els requisits establits en estes bases i despleguen alguna de les activitats previstes en esta orde.
En el cas de grups inicials de sanejament, hauran d'haver obtingut la titulació d'agrupació de defensa sanitària abans de la finalització del termini de justificació de l'ajuda.
Les explotacions agrupades hauran de tindre la consideració de PIME agràries, segons la definició comunitària de l'annex I del Reglament 800/08, de 6 d'agost.
Segona. Requisits
Tractar-se d'una ADS reconeguda per l'autoritat competent i comunicada al Registre Nacional establit en l'article 5 del Reial Decret 1880/1996, de 2 d'agost, pel qual es regulen les agrupacions de defensa sanitària ramaderes, o d'una associació o federació d'ADS ramaderes degudament reconeguda.
Disposar d'un servici veterinari responsable de les actuacions enumerades en el punt 2 i executar un programa sanitari amb el contingut mínim fixat en el punt 3 de l'annex del Reial Decret 428/2003, d'11 d'abril, pel qual s'establix la normativa bàsica de les subvencions destinades al foment de les ADS ramaderes.
Serà requisit per a la percepció de les ajudes establides per a esta orde el desenvolupament de les actuacions establides en el Pla Anual Zoosanitario aprovat per mitjà de resolució de la directora general de Producció Agrària, per a l'anualitat corresponent.
Tercera. Despeses subvencionables
Seran objecte d'esta ajuda les despeses de contractació dels servicis veterinaris encarregats de realitzar la direcció tècnica i l'execució de les mesures incloses en l'apartat segon d'este annex.
En el cas de les ADS apícoles, per mitjà d'una resolució de la directora general de Producció Agrària es podrà subvencionar la compra de medicaments anti-Varroa.
D'acord amb les disposicions de l'article 3 del Reglament 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament (CE) núm. 70/2001, publicat en el Diario Oficial de la Unión Europea el dia 16 de desembre de 2006, es tracta d'una ajuda individual transparent, no forma part de cap règim i és compatible amb el mercat comú, ja que les activitats subvencionades són coincidents amb les establides en el Reglament 1857/2006, en l'article 10.1, controls sanitaris concedits en espècie per mitjà de servicis subvencionats.
Esta ajuda és compatible amb el mercat comú, d'acord amb l'article 87, apartat 2, lletra b, del Tractat Constitutiu de la Comunitat Europea, i està exempta de l'obligació de notificació de l'article 88 de l'apartat 3 del Tractat.
Quarta. Quantia de l'ajuda
L'ajuda atorgada a cada agrupació no sobrepassarà els límits resultants de multiplicar els mòduls establits en l'annex II pel nombre d'explotacions, censos i/o places que es troben en poder del RERA amb data 30 de gener de l'exercici econòmic del qual es tracte.
Els interessats podran sol·licitar a les oficines de la Conselleria d'Agricultura, Pesca i Alimentació extractes informatius sobre el nombre d'explotacions que pertanyen a l'agrupació de defensa sanitària, els seus censos i la qualificació sanitària referits a esta data.
En engreixadors de boví, es considerarà la mitjana de sis dates de mesos alterns de l'any anterior dels animals existents a l'explotació el primer dia del mes, comptadors des de la data de publicació d'esta orde.
En el cas que les ajudes sol·licitades superen el crèdit disponible, es prorratejarà l'import màxim pressupostat entre els expedients aprovats.
Cinquena. Presentació de sol·licituds i documentació
Les sol·licituds d'ajuda, emplenades segons el model que figura en l'annex III, es dirigiran a la Direcció General de Producció Agrària i es podran presentar als servicis centrals, les direccions territorials o les oficines comarcals de la Conselleria d'Agricultura, Pesca i Alimentació, o en qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
El termini de presentació de sol·licituds s'establirà en cada resolució de convocatòria anual.
La incorporació de noves explotacions ramaderes a l'agrupació, amb data posterior a l'inici del termini de presentació de sol·licituds, no es tindrà en compte a l'efecte del càlcul de la subvenció a aprovar.
Una explotació només podrà estar inclosa en la sol·licitud d'una ADS per campanya. En el cas de duplicitats, les explotacions duplicades no es tindran en compte per al càlcul de la subvenció.
Juntament amb les sol·licituds, caldrà presentar la documentació següent:
- Fotocòpia compulsada del CIF del sol·licitant, com també l'acreditació de la seua personalitat jurídica.
- Acreditació de la representació legal de les persones jurídiques sol·licitants.
- Programa sanitari a desenvolupar, en què caldrà considerar inclosos allò que es preceptua en el pla anual zoosanitari i en el RD 428/2003.
- Pressupost de les actuacions a realitzar, amb diferenciació entre despesa de personal veterinari i compra de medicaments anti-Varroa.
- Imprés de manteniment de tercers de la Generalitat, acompanyat de certificat de l'entitat bancària de la titularitat del compte en què han d'efectuar-se els pagaments, en el cas d'altes, baixes o modificació de les dades que es troben en poder del sistema d'informació comptable de la Generalitat.
- Declaració responsable del sol·licitant sobre el compliment de la normativa d'integració laboral de persones amb discapacitat o, si s'escau, l'exempció d'esta obligació.
- Declaració de no trobar-se sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.
La sol·licitud de l'ajuda comportarà l'autorització a l'administració per a demanar les dades acreditatives de trobar-se al corrent de les obligacions fiscals i davant de la Seguretat Social.
Sisena. Límits pressupostaris
En la convocatòria corresponent es fixaran els imports globals màxims pels quals es podran concedir estes ajudes, com també les línies pressupostàries.
Setena. Procediment de concessió
La instrucció del procediment correspon a les direccions territorials de la Conselleria d'Agricultura, Pesca i Alimentació, que realitzaran d'ofici totes les actuacions que consideren necessàries per a la determinació, el coneixement i la comprovació de les dades en virtut de les quals s'ha de formular-se la proposta de resolució, i que remetran a l'òrgan col·legiat un informe d'avaluació de les sol·licituds.
A la vista de l'informe d'avaluació, l'òrgan col·legiat realitzarà la proposta de concessió de les ajudes. Este òrgan està format pel cap del Servici d'Innovació i Tecnologia Ramadera i, en la seua absència, el cap de l'Àrea de Millora de la Competitivitat Agrícola i Ramadera, que actuarà com a president, i dos caps de secció de l'Àrea de Millora de la Competitivitat Agrícola i Ramadera, un dels quals actuarà en qualitat de secretari.
A la vista de la documentació aportada i la proposta de l'òrgan col·legiat, la consellera d'Agricultura, Pesca i Alimentació resoldrà la concessió de les ajudes d'acord amb el que s'establix en esta orde. La Resolució inclourà la concessió o denegació expressa de la subvenció.
El termini màxim per a resoldre i notificar la resolució no podrà superar els 6 mesos des de la publicació de la convocatòria en el Diari Oficial de la Comunitat Valenciana. La falta de resolució expressa en este termini tindrà efecte desestimatori.
Huitena. Justificació i pagament
La justificació de les despeses efectuades, com també de les activitats objecte de la subvenció, es realitzarà per mitjà de la presentació del compte justificatiu, que inclourà la documentació següent:
a) Memòria d'actuació justificativa de les activitats realitzades a l'ADS, on s'acredite el compliment de l'execució del programa sanitari en totes les explotacions integrants de l'agrupació, firmada pel veterinari responsable i amb el vistiplau del president de l'agrupació.
b) Memòria econòmica, que inclourà com a mínim:
- Còpia compulsada de les factures justificatives de les despeses de direcció i execució del programa sanitari per part del veterinari responsable i els justificants bancaris acreditatius del pagament d'estes.
- Detall d'altres ingressos o subvencions que hagen finançat l'activitat subvencionada amb indicació de l'import i la procedència.
La data límit per a presentar esta documentació és el 15 d'octubre de l'anualitat pressupostària corresponent a la sol·licitud, sense perjudici de la possibilitat de realitzar justificacions per períodes trimestrals, que seran el corresponent a l'últim de l'exercici precedent i els tres primers de l'exercici de què es tracte, i amb el termini límit de presentació de la documentació justificativa els 15 primers dies del trimestre següent.
Les oficines comarcals i les direccions territorials de la Conselleria d'Agricultura, Pesca i Alimentació realitzaran les comprovacions necessàries per a constatar la realització de les actuacions, i estes últimes n'emetran l'informe corresponent.
Els incompliments es penalitzaran minorant l'import concedit amb el corresponent a les visites i modulació de l'explotació o explotacions en què s'haja detectat l'incompliment.
Novena. Compatibilitat de les ajudes
La percepció d'esta ajuda serà compatible amb qualsevol altra subvenció, ajuda o ingrés procedent de qualsevol altra administració o ens públic o privat que tinga una finalitat idèntica per al mateix període d'actuació, sempre que no se superen les intensitats màximes d'ajuda establides en la base quarta d'este annex.
Desena. Procediment de pagament parcial
Es podran fer pagaments parcials, amb justificació prèvia de la realització de la despesa corresponent, fins a un màxim del 75% de la subvenció total concedida per a l'exercici, per a la qual cosa caldrà presentar la documentació requerida en la base huitena per al trimestre de què es tracte, dins dels primers quinze dies del trimestre següent.
Onzena. Reintegrament de quantitats cobrades indegudament
Tal com s'establix en l'article 37.1 de la Llei 38/2003, de 17 de novembre, General de Subvencions, procedirà el reintegrament de les quantitats percebudes i l'exigència de l'interés de demora des del moment de pagament de l'ajuda en els casos que s'hi preveuen.
Quan la falta de justificació de la despesa subvencionable siga parcial, el reintegrament de la subvenció serà el que corresponga a estes despeses no justificades, sempre que el compliment de les actuacions s'aproxime de forma significativa a la satisfacció dels compromisos adquirits.
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius que conté el títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Dotzena. Revisió
Tota alteració de les condicions tingudes en compte per a la concessió de l'ajuda i, en tot cas, l'obtenció d'ajudes incompatibles amb estes, podrà donar lloc a la modificació de la resolució de concessió.
En el cas d'obtenció concurrent d'altres ajudes per a la mateixa finalitat i objecte procedents d'altres administracions o ens públics o privats, quan l'import total de les ajudes supere la quantitat prevista en la base quarta, es reduirà l'ajuda atorgada fins este límit.
Annex II
Modulació de les ajudes
1. Boví
- Visita trimestral: 31?/visita
- Modulació per cens mitjà d'engreix en engreixador independent: 1 -
- Modulació per cens de reproductor: 1 -
2. Oví-caprí
- Visita trimestral: 31 €/visita
- Modulació per cens de reproductores i any: 1 -
- Modulació per plaça en engreixador independent i any: 0,2 -
3. Porcí
- Visita trimestral: 31 €/visita
- Modulació per cens de reproductores i any: 1,04 €
- Modulació per cens en engreixador i any: 0,1 -
4. Apícola
- Visita anual: 31 €/visita
- Modulació per cens i any: 0,3 - per rusc i any
5. Cunícola
- Visita trimestral: 31 €/visita.
- Modulació per cens i any: 0,3 ?/reproductora i any
6. Equí
- Visita trimestral: 31 €/ visita
- Modulació per cens i any: 1 ?/cap i any
En cap cas, la quantia de les ajudes superarà el 100% dels costos de les actuacions realitzades.